May Britt Vihovde (Venstre), 2004-06-11:
I dagane før Regjeringa la fram St.meld. nr. 29, var det mange journalistar som var ute etter å få veta innhaldet. Eg bad dei då lesa sidene 60-62 i Venstre sitt stortingsvalprogram, med andre ord: Venstre meiner vi har fått gjennomslag for mykje av vår skattepolitikk. Den største urettferda med det skattesystemet vi har i dag, er at like inntekter blir skatta ulikt. Forskjellen mellom skattesats på kapitalinntekt og arbeidsinntekt kan vera oppimot 30 pst. Jobbar du i di eiga bedrift og tek ut vanleg lønnsinntekt, kan du altså risikera å måtta betala 30 pst. meir i skatt enn om du som bedriftseigar berre møter på styremøte ein gong i månaden og tek ut same beløpet som utbytte. Venstre har vore motstandar av delingsmodellen frå han blei innført i 1992, og vi er difor svært nøgde med at denne blir fjerna frå 1. januar 2006. Eit skattesystem må bli oppfatta som mest mogleg rettferdig, og det betyr bl.a. at like inntekter blir skattlagde likt, uavhengig av korleis inntekta er opptent. Dette er alle partia i utgangspunktet samde i. Men usemja går på korleis dette skal gjerast. Venstre har aldri vore prinsipiell motstandar av skatt på utbytte, men kombinasjonen av høg utbytteskatt, delingsmodell som no, og den særnorske formuesskatten, vil gi bedriftene våre større skattetrykk enn det deira konkurrentar i andre land har. Dette vil igjen medføra at vi kunne risikera å mista tusenvis av norske arbeidsplassar. Delingsmodellen blir no erstatta av ein aksjonærmodell og ein skjermingsmodell, og den særnorske formuesskatten vil bli avvikla. I ein overgangsperiode vil nok einskilde bedrifter oppleva eit større skattetrykk enn ønskjeleg. Men Samarbeidsregjeringa vil fjerna formuesskatten. Og den beste garantien for at han verkeleg blir fjerna, er at denne regjeringa sit også etter valet i 2005. At Framstegspartiet er meir utolmodig og vil fjerna formuesskatten raskare, det skjønnar eg. Men at Arbeidarpartiet ikkje ønskjer å fjerna formuesskatten, men går høgt på banen med retorikk om at dette er skattelette for dei rike, ja, det bør bekymra alle arbeidstakarar i konkurranseutsett næringsliv. For dersom Arbeidarpartiet saman med Senterpartiet og Sosialistisk Venstreparti skal ta over regjeringskontora og gjennomføra sin skattepolitikk, vil tusenvis av arbeidsplassar bli nedlagde. For å unngå at våre bedrifter flyttar ut, kan vi ikkje auka skatten på kapital vesentleg, og selskapsskattesatsane bør difor vidareførast på 28 pst. Skal ein så få den tilnærminga av skattesats på kapital og arbeidsinntekt, må personskatten reduserast. Venstre er glad for at framlegget frå Regjeringa går i retning av ein flatare skatt og eit skattesystem som blir organisert slik at det blir enklast mogleg å forstå og administrere. Høg toppskatt og marginalskatt gir tap for samfunnet gjennom lågare verdiskaping, og gjer det mindre lønnsamt å jobba. Høg marginalskatt gir forsterka vekst i dei høge lønningane, med auka forskjellar som resultat. Skadeverknadene av høg marginalskatt er større enn fordelingsverknadene. Venstres alternativ, grøne skattar, flatare skatt og eit stort botnfrådrag, vil gi langt betre fordelingsverknader. Venstre meiner difor at toppskatten må reduserast. I dag har vi svært mange frådragsordningar i skattesystemet vårt. Det er for det meste dei med middels eller høg inntekt som har mest nytte av fleire av desse frådraga. Å fjerna frådrag, for så å bruka provenyet til å auka minstefrådraget, vil gi ein betre fordelingsprofil enn dagens system. Venstre ønskjer eit flatare skattesystem med eit høgt botnfrådrag. Dette er eit skritt i rett retning. Fjerning av frådrag kan få store konsekvensar for einskildgrupper. Avviklinga av frådrag må difor skje gradvis. Og frådrag som kanskje meir er sosialt enn fordelingsmessig grunngitte, bør ikkje fjernast utan at ein har sikra støtteordningar over andre budsjettkapittel i statsbudsjettet. Venstre meiner at frådrag i hovudsak skal relaterast til erverv av inntekt. Det blir hevda at lette i marginalskatten ved at formuesskatten blir fjerna og toppskatten blir redusert, er skattelette for dei rike. Ja, tener ein 700 000 kr, vil ein få skattelette, men tener ein mindre og i ein periode ønskjer å jobba meir for t.d. å kunna spara opp kapital til hus, så vil ein med dagens skattesystem oppleva at mesteparten av det ein arbeider ekstra for, går til staten i form av skatt. Dagens skattesystem stimulerer ingen til å arbeida meir for kanskje å investera i ei betre framtid. Med andre ord: Venstre er svært nøgd med Regjeringas forslag til skattereform. Eg må seia meg lei for at det ikkje er eit breitt forlik for denne skattereforma. Men det er eit fleirtal som står bak dei vesentlege punkta, og når proposisjonen kjem, kan vi då få høve til å diskutera detaljar. Eg håpar at denne regjeringa sit og vil levera ei god skatteomlegging.